CELEX: 32019D0119
Language: mt
Date: 2019-01-24 00:00:00
Title: Deċiżjoni ta' Implimentazzjoni tal-Kummissjoni (UE) 2019/119 tal-24 ta' Jannar 2019 li temenda d-Direttiva tal-Kunsill 2002/56/KE fir-rigward tad-data stipulata fl-Artikolu 21(3) sa meta l-Istati Membri huma awtorizzati jestendu l-validità tad-deċiżjonijiet dwar l-ekwivalenza tal-patata taż-żrigħ minn pajjiżi terzi (notifikata bid-dokument C(2019) 247)

28.1.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 24/26
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/119
         tal-24 ta' Jannar 2019
         li temenda d-Direttiva tal-Kunsill 2002/56/KE fir-rigward tad-data stipulata fl-Artikolu 21(3) sa meta l-Istati Membri huma awtorizzati jestendu l-validità tad-deċiżjonijiet dwar l-ekwivalenza tal-patata taż-żrigħ minn pajjiżi terzi
         
            
               (notifikata bid-dokument C(2019) 247)
            
         
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 2002/56/KE tat-13 ta' Ġunju 2002 dwar il-bejgħ fis-suq tal-patata taż-żrigħ (1), u b'mod partikolari t-tieni subparagrafu tal-Artikolu 21(3) tagħha,
         Billi:
         
                     (1)
                  
                  
                     Id-Direttiva 2002/56/KE tistipula li, b'effett minn ċerti dati, l-Istati Membri ma jistgħux ikomplu jiddeterminaw għalihom infushom l-ekwivalenza ta' patata taż-żrigħ li tkun ġejja minn pajjiżi terzi ma' patata taż-żrigħ li tinħasad fl-Unjoni u konformi ma' dik id-Direttiva.
                  
               
                     (2)
                  
                  
                     Madankollu, billi għadha ma tlestietx il-ħidma għat-twaqqif ta' ekwivalenza tal-Unjoni għall-patata taż-żrigħ mill-pajjiżi terzi kollha kkonċernati, id-Direttiva 2002/56/KE awtorizzat lill-Istati Membri jestendu, sal-31 ta' Marzu 2017, il-validità tad-deċiżjonijiet ta' ekwivalenza li kienu diġà ħadu għall-patata taż-żrigħ minn ċerti pajjiżi terzi mhux koperti minn ekwivalenza tal-Unjoni. Din id-data ntgħażlet b'referenza għat-tmiem tal-perjodu fejn il-patata taż-żrigħ titqiegħed fis-suq.
                  
               
                     (3)
                  
                  
                     Billi dan ix-xogħol għadu ma tlestiex u sal-aħħar tal-2018 se jibda staġun tas-suq ġdid, huwa meħtieġ li l-Istati Membri jiġu awtorizzati jestendu l-validità tad-deċiżjonijiet ta' ekwivalenza nazzjonali tagħhom. L-awtorizzazzjoni jenħtieġ li ddum sal-31 ta' Marzu 2024 sabiex tippermetti biżżejjed żmien biex tiġi stabbilita din l-ekwivalenza tal-Unjoni. Dan huwa skont id-data adottata fid-Deċiżjoni ta' Implimentazzjoni tal-Kummissjoni 2011/778/UE (2).
                  
               
                     (4)
                  
                  
                     Jenħtieġ għalhekk li d-Direttiva 2002/56/KE tiġi emendata kif xieraq.
                  
               
                     (5)
                  
                  
                     Il-miżuri previsti f'din id-Deċiżjoni jikkonformaw mal-opinjoni tal-Kumitat Permanenti dwar iż-Żrieragħ u l-Materjal Propagattiv għall-Agrikultura, l-Ortikultura u l-Forestrija,
                  
               ADOTTAT DIN ID-DEĊIŻJONI:
         
            Artikolu 1
            Fl-ewwel subparagrafu tal-Artikolu 21(3) tad-Direttiva 2002/56/KE, id-data “31 ta' Marzu 2017” tinbidel bil-“31 ta' Marzu 2024”.
         
         
            Artikolu 2
            Din id-Deċiżjoni hija indirizzata lill-Istati Membri.
         
         
            Magħmul fi Brussell, l-24 ta' Jannar 2019.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 193, 20.7.2002, p. 60.
         
            (2)  Id-Deċiżjoni ta' Implimentazzjoni tal-Kummissjoni 2011/778/UE tat-28 ta' Novembru 2011 li tawtorizza lil ċerti Stati Membri jipprevedu derogi temporanji minn ċerti dispożizzjonijiet tad-Direttiva tal-Kunsill 2000/29/KE fir-rigward ta' patata għaż-żrigħ li toriġina minn ċerti provinċji tal-Kanada (ĠU L 317, 30.11.2011, p. 37).